12. schôdza NR SR - 12.deň - B. popoludní
Dátum: 2024-05-07
Poslanec: Kišš, Štefan (PS)
Druh vystúpenia: Vystúpenie v rozprave

39. Ďakujem pekne, pán predsedajúci. Kolegyne, kolegovia, mal som takú nádej ešte pred 10 minútami, že budem mať komu hovoriť, lebo tu boli skoro všetci, ale zase to dopadlo tak ako vždy. Ale teda mám jeden, mám jeden sľub pre tých, čo ste tu, budem veľmi krátky. A na oplátku budem rád, keď ma budete počúvať. Výdavkové limity, teda to, čo tu teraz riešime, sú, obrazne povedané, také mantinely, ako sa má vláda správať, aby sme sa prestali neúmerne zadlžovať, to, čo sa tu deje posledné roky. Už dnes máme totiž štátny dlh niekde okolo 70 mld. eur, v prepočte na obyvateľa každý z nás dlhuje 13-tisíc eur a toto číslo ďalej stúpa. Dnes platné národné výdavkové limity, dnes platné, ešte stále sú v platnosti, týmto, týmto ich jednak vláda ruší a zavádza nové, prikazujú konsolidovať vláde pomaly, postupne aj sociálne citlivo, dá sa povedať, o 0,5 % HDP ročne. To je to, čo sľuboval váš šéf, premiér Fico, pred voľbami, že vláda bude konsolidovať 0,5 % ročne. To je približne 700 mil. eur. Táto nová legislatíva, ktorá je predmetom tohto, tejto rozpravy, v princípe transponuje európske pravidlá, ktoré sú tak niekde už v podstate na finálnom schvaľovaní, podľa ktorej na papieri vláda tento rok nemusí robiť nič, teda nebude konsolidovať tak, ako to aj vidíme v rozpočte, skôr robí opak, teda dekonsoliduje, zvyšuje deficit. A v ďalších rokoch, v ďalších troch, volebnom cykle tomto, bude musieť konsolidovať o 1 % HDP, teda tvrdšie ako to, ktoré, tých 0,5, ktoré hovorí dnešná súčasná naša národná legislatíva. Alebo teda v skutočnosti nebude robiť nič, alebo skoro nič, pretože tie sankcie tak, ako fungujú európske pravidlá, prídu neskôr, to znamená, ich môže odkladať, odkladať na neskôr, politicky sa z toho môže vyviniť a tie dopady prídu na, na budúcu vládu. A alebo použije nejaké formy účtovného triku, ako napríklad ďalšie skrátenie II. piliera, ktoré podľa týchto nových pravidiel budú uznané ako konsolidačné opatrenie, alebo účtovný trik číslo dva, s energopomocou, ktorá, ktorú naše národné pravidlá nehovoria, že to je konsolidácia, tieto európske áno, alebo, alebo nejakú ešte inú formu. Je kreativita vlády veľká v tomto. No a to... A teda opakujem, toto som teraz v tomto vystúpení nepovedal, prečo toto je dôležité. Mali sme pred SLK tuto s pani Vaľovou výmenu o tom, pretože keď bude postupovať tak, ako podľa novej legislatívy by mohla vláda, tak bude naďalej ten dlh rásť pomerne, pomerne rýchlo a stane sa to, čo dnes máme v rozpočte. Tie čísla si tam môžete nájsť. Teda za dlh dnes platíme 1,2 mld. eur., za tie splátky dlhu teda, za to, na čo sme si napožičiavali. O tri roky, v roku 2026 a následne ’27 budeme platiť 2,5 mld. eur, to znamená o 1,3 mld. viac, len na splátku dlhu. A na ilustráciu hovorím, 13. dôchodky stáli 800 mil. eur. Teda to, tá obsluha dlhu, čo na splátky zaplatíme viac o tri roky, je, len to navyše je 1,5-násobok dnešných13. dôchodkov. Teda tvrdím, ani súčasní dôchodcovia, alebo niekto iný, pretože vláda sa môže rozhodnúť, že komu, komu zoberie tých 1,3 mld., ktoré bude musieť dať na, na splátky dlhu, plus to, čo, o tú sumu navyše, o ktorú teda potrebuje znížiť deficit, teda, teda ďalšie približne 1 % HDP, sa bude musieť rozhodnúť, komu teda zoberie. Len teda ilustrujem, o akú sumu peňazí sa jedná. Naproti tomu vláda sa vzdáva tohto scenára, aby to robila postupnejšie, pomalšie, a teda aj sociálne citlivejšie. No a zároveň riešenie, teda často tuná zaznieva emotívne, že len kritizujeme, takže to riešenie, ktoré, ktoré tu máme, aby vláda predstavila nejaké opatrenia hneď, už tento rok, aby manažovala tú obsluhu dlhu čo, čo najrýchlejšie a najefektívnejšie. Prakticky to znamená aj to, aby nemenila túto legislatívu, ktorá je, alebo ak teda pán minister má nejaké, nejaké výhrady voči tomu súčasnému nastaveniu, tak sa môžme baviť o nejakej, o nejakej, nazvime to, technickej úprave, ale nemusíme sa baviť o vyškrtaní celých pasáží v zákone, ktoré sú dnes predmetom legislatívy, a namiesto toho nahradenie úplne niečoho, niečoho iného, čo je, ako hovorím, aj, aj trochu iný koncept. A to je druhý bod. A tretí bod, predstavte teda riešenia za 0,5 % HDP. Opakujem, sľub Roberta Fica pred voľbami, nie 1 %, 0,5 %, to znamená menej, ako, ako sa teda na papieri vláda chystá spraviť. A posledná poznámka, pán minister, možno to bolo trochu nedorozumenie, keď ste tuná hovorili pred SLK, že teda sa máme rozhodnúť, či rýchlo, alebo pomaly . My nehovoríme, že nemáte niečo robiť. Hovoríme, že máte predstaviť opatrenia. To nerobíte a meškáte s tým pol roka a vyše. Teda odkedy ste, odkedy ste pri moci. Namiesto toho teda meníte legislatívu, aby ste nemuseli robiť tie opatrenia. Čiže to je, to je rozdiel. Teda nabádame, aby ste predstavili opatrenia, a nie aby ste menili legislatívu, ktorá nejaký zásadný problém dnes nemá. Ďakujem.